钦定古今图书集成/理学汇编/学行典/第188卷 > 吕皓
## 钦定古今图书集成/理学汇编/学行典/第188卷 > 吕皓

按《金华府志》：“吕皓，字子旸，永康人。少负志节，学于林
大中，友陈亮、吕祖谦，以出粟赈济，受知于仓使朱熹，
荐诸朝，补郡文学。淳熙中，举上礼部。会父兄为怨家
诬构，逮系大理。皓叩匦上书理其冤，愿纳所得官以
赎罪。且言‘无使圣世男子不及汉，一缇萦女子为没身恨’。翊日，下都堂议，宰相白无例，孝宗曰：‘此义事，安
用例’？”由是其父兄与连坐者五十馀人，皆得释。再试
礼部不第，遂绝意仕进，隐居桃岩山，讲学克己修慝，
孜孜不倦。父母继没，茹素三年，庐墓以终丧。割兄弟
所逊田为义庄，以赡教乡族。制置使刘光祖、郡守王
梦龙、陈骙以遗逸孝友交荐于朝，俱不起。尝自作《云
溪逸叟传》以见志。弟源，亦以孝友著称。